
«Ինձ միայն զանգահարեցին և հարցրին, թե փոքր ժամանակ ինձ և քրոջս ինչպես էին կոչում, ու էլ ոչինչ, տեղյակ չեմ՝ դրանից հետո ֆիլմը լույս է տեսել, աշխատանքները ավարտվել են, թե ոչ: Մենք նույնիսկ չգիտենք, թե ինչ սյուժեով են նկարել մեր պապի մասին պատմող ֆիլմը», - iLur.am-ի հետ զրույցում ասաց Գարեգին Նժդեհի թոռնուհի Գոհարինե Տրդատյանը՝ անդրադառնալով Հ1-ի պատվերով նկարահանվող՝ Գարեգին Նժդեհի մասին պատմող ֆիլմին, որի ռեժիսորն է Հրաչ Քեշիշյանը:


Ըստ Գոհարինե Տրդատյանի՝ Նժդեհի նման ազգային գործչի մասին ֆիլմը պիտի շատ լուրջ արվի:


«Տեղյակ չեմ՝ ով է ռեժիսորը, չգիտեմ՝ ինչ է արել, ինձ բոլորովին տեղյակ չեն պահել: Պետք է հանդիպեին, չէ՞, ընտանիքի հետ՝ պապիս մասին տեղեկություն իմանալու համար, որտե՞ղ է եղել, ի՞նչ է արել, չէ՞ որ պետք է խոսվի դրա մասին, անշուշտ, պիտի հետաքրքրվեին այս ամենով, որպեսզի ֆիլմում ընդգրկեին այդ ամենը, այստեղից էլ արդեն սկսվում է անլրջությունը»,- իր վրդովմունքը հայտնեց Նժգեհի թոռնուհին, ով, ի դեպ, Խաչատուր Աբովյանի անվան մանկավարժական համալսարանի ռեժիսորական բաժնում դասավանդում է դերասանի վարպետություն առարկան:


Տեղեկացնենք, որ ֆիլմի նկարահանումները սկսվել են Գյումրիում, իսկ այժմ աշխատանքային անձնակազմը նկարահանումները շարունակում է Վարշավայում:
